S'arabische is nåch'm lateinischn s'wöidweid am zweithäifigstn vawendete Alphabet. Außaentwückid håd si si voa ungefäa anahåibtausnd Joa, wia bei de ãndan Alphabetschriftn aa liegt da Uasprung åwa nu weida zruck, nämli bei'm Alphabet vu de Fönizia, des um 1500 voa'm Christus entstãndn is. S'arabische Alphabet hängt ståak mi'm Islam zsãmm: Duach'd Ausbreitung vu dem Glaum is mi'm Koran aa des Alphabet in da Wöid bekãnnt und oft üwanumma woan. Weu de Moslems glaum, dass da Koran im Hümmi schãu featig gschrim gwesn is, håd de Schrift aa an religiösn und sakraln Charakta, weu's s'Mittl gwesn is, mid dem si da Gott (da Allah) an de Menschn gwãndt håd. Dass d'Schrift fia de Moslems a eingne Kunstrichtung is, hängt damid zsãmm, dass ma im Islam koane Leid åbüidln deaf.